ΕΛΛΗΝΙΚΗ  ΔΗΜΟΚΡΑΤΙΑ
ΥΠΟΥΡΓΕΙO ΕΣΩΤΕΡΙΚΩΝ
            
ΕΘΝΙΚΗ ΣΧΟΛΗ ΔΗΜΟΣΙΑΣ ΔΙΟΙΚΗΣΗΣ & ΑΥΤΟΔΙΟΙΚΗΣΗΣ
Μαθήματα Α’ Ειδικής Φάσης Σπουδών: ΠΡΟΣΩΠΙΚΑ ΔΕΔΟΜΕΝΑ

ΠΡΑΚΤΙΚΑ ΖΗΤΗΜΑΤΑ - ΜΕΛΕΤΗ ΠΕΡΙΠΤΩΣΕΩΝ
1) Αρχή της διαφάνειας-Ενημέρωση υποκειμένου/ων των δεδομένων
Ο υπεύθυνος επεξεργασίας, φορέας παροχής υπηρεσιών υγείας, προβαίνει στην ακόλουθη ενημέρωση:
« Ενημέρωση και συγκατάθεση για την επεξεργασία προσωπικών δεδομένων»
Α. Στοιχεία υπευθύνου επεξεργασίας. Η επεξεργασία των απλών καθώς και των ειδικών κατηγοριών δεδομένων προσωπικού χαρακτήρα θα διενεργείται μόνον από τον ….[στοιχεία υπευθύνου επεξεργασίας], ο οποίος, ως φορέας παροχής υπηρεσιών υγείας, είναι ο Υπεύθυνος Επεξεργασίας. Η επεξεργασία των προσωπικών δεδομένων είναι υποχρεωτική για την παροχή των υπηρεσιών υγείας.
Β. Συλλογή προσωπικών δεδομένων - κατηγορίες δεδομένων - σκοπός επεξεργασίας. Τα απλά δεδομένα προσωπικού χαρακτήρα (ονοματεπώνυμο, διεύθυνση, τηλέφωνο, email, κλπ.), καθώς και τα ειδικών κατηγοριών δεδομένα προσωπικού χαρακτήρα (ο ιατρικός φάκελος που σχηματίζεται σε ηλεκτρονική ή έντυπη μορφή, με τα απαραίτητα για την παροχή υπηρεσιών υγείας ιατρικά στοιχεία και πληροφορίες) θα υπόκεινται τόσο σε αυτοματοποιημένη όσο και σε μη αυτοματοποιημένη επεξεργασία από το εξουσιοδοτημένο ειδικά προσωπικό του Υπευθύνου Επεξεργασίας για το σκοπό της παροχής των υπηρεσιών υγείας. Επιπλέον, αποδέχομαι όπως τα απαραίτητα προσωπικά δεδομένα μου (ονοματεπώνυμο, τηλέφωνο, email, κλπ.) χρησιμοποιηθούν για κλείσιμο/επιβεβαίωση ραντεβού, αποστολή μηνύματος για την παραλαβή των αποτελεσμάτων μου, ενημέρωσή μου για επανέλεγχο, προετοιμασία εξετάσεων. 
Γ. Αποδέκτες. Στο πλαίσιο της παροχής υπηρεσιών υγείας από τον Υπεύθυνο Επεξεργασίας, τα ανωτέρω προσωπικά δεδομένα μου (απλά και ειδικών κατηγοριών/υγείας) αποδέχομαι να διαβιβαστούν σε φυσικά ή νομικά πρόσωπα και άλλους συνεργαζόμενους με τον Υπεύθυνο Επεξεργασίας επαγγελματίες υγείας, προκειμένου να πραγματοποιηθούν όπου απαιτείται, για λογαριασμό του Υπευθύνου Επεξεργασίας, βάσει υφιστάμενης σύμβασης, κάποιες από τις εξετάσεις μου, καθώς και σε παραπέμποντες-θεράποντες ιατρούς μου. Περαιτέρω, αποδέχομαι ότι διαβίβαση των ανωτέρω προσωπικών δεδομένων και ιατρικών πληροφοριών μου, μπορεί να γίνει στον φορέα κοινωνικής ασφάλισης στον οποίο υπάγομαι και στην ασφαλιστική εταιρία με την οποία ο Υπεύθυνος Επεξεργασίας έχει συμβληθεί για την κάλυψη της αστικής -επαγγελματικής ευθύνης του ιδίου και του προσωπικού του. 
Δ. Χρόνος τήρησης προσωπικών δεδομένων. […] [Ενημέρωση για υποχρέωση τήρησης ιατρικού φακέλου για συγκεκριμένο χρονικό διάστημα κατά την ισχύουσα νομοθεσία]
Ε. Δικαιώματα υποκειμένου των δεδομένων – τρόπος άσκησης. Έλαβα γνώση ότι έχω το δικαίωμα υποβολής αιτήματος στον Υπεύθυνο Επεξεργασίας για ενημέρωση, πρόσβαση, διόρθωση ή διαγραφή ή περιορισμό της επεξεργασίας των δεδομένων που με αφορούν […] Επίσης, έλαβα γνώση ότι έχω το δικαίωμα ανάκλησης της παρούσας συγκατάθεσής μου στην επεξεργασία των δεδομένων που με αφορούν, χωρίς όμως σε αυτήν την περίπτωση να θίγεται η νομιμότητα της επεξεργασίας που πραγματοποιήθηκε μέχρι την ανάκληση της συγκατάθεσής μου. […]
Στοιχεία υπογράφοντος [Υπογραφή] - Δήλωση ότι έγινε πλήρης ενημέρωση/Δήλωση Συγκατάθεσης για όλα τα ανωτέρω»
Ερωτήματα:
1)	Είναι πλήρης και κατανοητή η ως άνω ενημέρωση;
2)	Ορθώς τίθεται η συγκατάθεση ως νομιμοποιητική βάση για τα ανωτέρω; Εάν το υποκείμενο των δεδομένων αντιτίθεται και αρνείται να παράσχει τη συγκατάθεσή του στα ανωτέρω ή σε συγκεκριμένες επεξεργασίες που αναφέρονται (π.χ. στη διαβίβαση δεδομένων σε συμβληθείσα με τον Υπεύθυνο Επεξεργασίας ασφαλιστική εταιρία), είναι νόμιμη η επεξεργασία χωρίς την ως άνω δήλωση συγκατάθεσης;
3)	Ποιοι όροι ενημέρωσης θα μπορούσαν να αναγραφούν σαφέστερα;
2)  Πρόσβαση τρίτου σε αρχείο προσωπικών δεδομένων για ερευνητικούς  σκοπούς

Α) Ο Α, ερευνητής, υποβάλλει αίτηση σε Νοσοκομείο για πρόσβαση σε τηρούμενα δεδομένα υγείας ασθενών του νοσοκομείου και στους ιατρικούς τους φακέλους για την εκπόνηση της διδακτορικής του διατριβής. Με ποιους όρους θα μπορούσε να ικανοποιηθεί το ως άνω αίτημα; 
Β) Ομοίως ο Β ερευνητής υποβάλλει αίτηση στο Υπουργείο Δικαιοσύνης για πρόσβαση σε ευαίσθητα προσωπικά δεδομένα των ανηλίκων κρατουμένων του Καταστήματος Κράτησης φυλάκων Αυλώνας για ερευνητικούς σκοπούς και ειδικότερα για τη διεξαγωγή έρευνας με θέμα την επίδραση του σχολείου στους μαθητές του κατά τη διάρκεια της στέρησης της ελευθερίας τους. Με ποιους όρους θα μπορούσε να ικανοποιηθεί το ως άνω αίτημα; Είναι απαραίτητη η συγκατάθεση των γονέων των υποκειμένων της έρευνας ως νομική βάση επεξεργασίας των προσωπικών τους δεδομένων; Εάν τα υποκείμενα των δεδομένων ήταν ενήλικες θα ήταν απαραίτητη η συγκατάθεσή τους; 

3) Διαγραφή μέλους από αρχείο μελών Συλλόγου

Οι Α και Β, σύζυγοι και μέλη του πολιτιστικού σωματείου «Φίλοι Κλασικής Μουσικής του Δήμου Χ» στις 20.05.2019, απέστειλαν ηλεκτρονικό μήνυμα στη γραμματεία του σωματείου ζητώντας τα παρακάτω :
α) τη διαγραφή του από τον κατάλογο των µελών αλλά και από κάθε άλλο έγγραφο που αναφέρει τα προσωπικά στοιχεία του ιδίου και της συζύγου του Β, 
β) την επιστροφή των πρωτότυπων αιτήσεων εγγραφής τους στο σύλλογο καθώς και κάθε πρωτότυπου εγγράφου που αναφέρει τα προσωπικά του δεδοµένα και το οποίο φέρει την υπογραφή του, 
γ) τη διαγραφή των διευθύνσεων του ηλεκτρονικού ταχυδροµείου τόσο του ιδίου όσο και της συζύγου του από όλες τις λίστες ενηµέρωσης και καταλόγους του Συλλόγου 
και δ) τη χορήγηση γραπτής βεβαίωσης από το ∆.Σ. του Συλλόγου περί διαγραφής όλων των προσωπικών τους δεδοµένων από τα αρχεία του Συλλόγου. 
Στην απάντησή του το σωματείο «Φίλοι Κλασικής Μουσικής του Δήμου Χ» αντέτεινε ότι για την εξέταση του αιτήματός τους, δεν αρκεί η υποβολή των e-mails, αλλά απαιτείται και υποβολή ενυπόγραφων επιστολών. Διευκρίνισε επίσης, ότι η διαγραφή από µέλος του Συλλόγου δεν συνεπάγεται την επιστροφή των πρωτότυπων εγγράφων. 
Σε έγγραφό του δε, προς την Αρχή Προστασίας Δεδομένων Προσωπικού Χαρακτήρα, το πολιτιστικό σωματείο τοποθετήθηκε ως ακολούθως :
α) ο Σύλλογος δεν πραγµατοποιεί επεξεργασία των προσωπικών δεδοµένων του καταγγέλλοντος ή οποιουδήποτε άλλου µέλους του, 
β) η αίτηση που είχε υποβάλει ο καταγγέλλων δεν µπορεί να αφαιρεθεί και διαγραφεί από το αρχείο του Συλλόγου, διότι βάσει αυτής ενεγράφη ως µέλος και είναι αποδεικτικό ότι δεν τον ενέγραψε ο Σύλλογος χωρίς τη θέλησή του, 
γ) η υπογραφή του στη Γ.Σ. και το καταστατικό δεν µπορούν να αφαιρεθούν διότι έχουν υποβληθεί ήδη στο Ειρηνοδικείο για την έγκριση του καταστατικού του Συλλόγου και δεν µπορούν να εξαλειφθούν, οµοίως και τα πρακτικά βάσει των οποίων εκλέχτηκε Πρόεδρος και τα πρακτικά παραιτήσεως από τη θέση του Προέδρου, 
δ) η σύζυγος του καταγγέλλοντος θα πρέπει να υποβάλει αυτοτελώς αίτηση 
ε) σύµφωνα µε το άρθρο 9 και 13 του καταστατικού του Συλλόγου δεν συντρέχει λόγος διαγραφής τους χωρίς την ενυπόγραφη αίτησή τους, αυτό δε επικυρώνεται στο άρθρο 12 που αναφέρεται στην παραίτηση των µελών, σύµφωνα µε το οποίο «τα µέλη του Σωµατείου δύνανται να αποχωρήσουν µε την υποβολή έγγραφης παραίτησης που απευθύνεται στο ∆ιοικητικό Συµβούλιο», και 
στ) το µόνο στοιχείο που µπορεί να διαγραφεί είναι η ηλεκτρονική τους διεύθυνση, την οποία και έχουν ήδη διαγράψει από τα αρχεία του Συλλόγου και για τους δύο. 
Παρακαλούμε να αξιολογήσετε την ορθότητα των ισχυρισμών του συλλόγου.

4) Διαβίβαση δεδομένων σε τρίτο για δικαστική χρήση

Με προσφυγή της ενώπιον της Αρχής Προστασίας Δεδομένων Προσωπικού Χαρακτήρα, η Α διαμαρτύρεται, διότι το Νοσοκοµείο Χ χορήγησε στον Β, για δικαστική χρήση και χωρίς την προηγούµενη ενηµέρωση και συγκατάθεσή της, τον πλήρη ιατρικό της φάκελο που τηρείται στο νοσοκοµείο αυτό. Το Νοσοκομείο αντέτεινε ότι η χορήγηση του ιατρικού φακέλου έγινε σε εκτέλεση σχετικής εισαγγελικής παραγγελίας, την έκδοση της οποίας είχε ζητήσει ο Β, επικαλούµενος ως έννοµο συµφέρον την αγωγή που είχε ασκήσει σε βάρος του η Α. Αίτημα του Β ήταν η χορήγηση αντιγράφων από τον ιατρικό φάκελο της Α, από τα οποία να προκύπτει το χρονικό διάστηµα νοσηλείας της στο προαναφερόμενο Νοσοκομείο.
Α) Να χαρακτηρίσετε το είδος των προσωπικών δεδομένων που περιλαμβάνονται στον τηρούμενο στο νοσοκομείο, ιατρικό φάκελο της Α. 
Β) Ποια η επιρροή που ασκεί η εισαγγελική παραγγελία στο αίτημα για χορήγηση των δεδομένων;
Γ) Ποια τα στοιχεία που όφειλε να συνεκτιμήσει το Νοσοκομείο στην απάντησή του προς την Α; 
Δ) Υποθέστε ότι είστε μέλος στη σύνθεση της Αρχής Προστασίας Δεδομένων Προσωπικού Χαρακτήρα και εισηγητής/ήτρια στην υπό συζήτηση υπόθεση. Ποια η πρότασή σας σε σχέση με τον χειρισμό της καταγγελίας; 

5) Διαβίβαση δεδομένων σε ελεγκτική αρχή

Με προσφυγή του ενώπιον της Αρχής Προστασίας Δεδομένων Προσωπικού Χαρακτήρα, ο Α διαμαρτύρεται διότι ο Ιατρικός Σύλλογος Αθηνών ανακοίνωσε ευαίσθητα προσωπικά του δεδομένα στον Γενικό Επιθεωρητή Δημόσιας Διοίκησης, χωρίς την προηγούμενη ενημέρωση και συγκατάθεσή του και ζητά από την Αρχή να επιληφθεί προκειμένου να επιβάλει τις δέουσες κυρώσεις. Όπως ειδικότερα αναφέρει στην καταγγελία του, είχε υποβάλει αίτηση στον Ι.Σ.Α. με αίτημα τη χορήγηση από το αρχείο του αντιγράφων συγκεκριμένων διοικητικών εγγράφων για δικαστική χρήση. Ο Ι.Σ.Α. με απόφαση του Διοικητικού Συμβουλίου του απέρριψε το αίτημά του. Κατόπιν αυτού ο καταγγέλλων υπέβαλε στον Γ.Ε.Δ.Δ. προσφυγή ζητώντας την ακύρωση της απόφασης του Δ.Σ. του Ι.Σ.Α. ως πλημμελώς αιτιολογημένης, και ειδικότερα επειδή δεν περιείχε την εκ του νόμου απαιτούμενη αιτιολογία περί συνδρομής των προϋποθέσεων που ορίζει η διάταξη του άρθρου 17 του ΚΔΔιαδικ. Στο πλαίσιο διερεύνησης της προσφυγής ο Γ.Ε.Δ.Δ. ζήτησε τις απόψεις του Ι.Σ.Α., ο οποίος με σχετικό έγγραφό του γνωστοποίησε τις απόψεις του στον Γ.Ε.Δ.Δ., πλην όμως στην σχετική απάντηση περιέλαβε ευαίσθητα προσωπικά δεδομένα του προσφεύγοντος χωρίς την προηγούμενη ενημέρωση και συγκατάθεσή του. Ειδικότερα, ο Ι.Σ.Α. ανακοίνωσε στον Γ.Ε.Δ.Δ. την πληροφορία ότι η προσφυγή ενώπιον του  θα πρέπει να αποδοθεί στην εκκρεμούσα σε βάρος του προσφεύγοντος ποινική δικογραφία στην οποία είναι κατηγορούμενος και πρόκειται να δικαστεί. Ο Ι.Σ.Α. αντέτεινε ότι ενήργησε σύμφωνα με την αρχή της αναλογικότητας στο πλαίσιο της υπεράσπισής του ενώπιον του Γ.Ε.Ε.Δ. γνωστοποιώντας μόνον το γεγονός της άσκησης ποινικής διώξεως, χωρίς να επισυνάπτονται έγγραφα της δικογραφίας, β) η συγκεκριμένη πληροφορία τελούσε σε άμεση συνάφεια με το αντικείμενο της προσφυγής ενώπιον του Γ.Ε.Δ.Δ., καθώς με αυτή ο προσφεύγων παραπονείται για την απόρριψη του αιτήματός του προς χορήγηση εγγράφων που σχετίζονται με την δικαστική αντιδικία  μεταξύ τους και γ) ο Γ.Ε.Δ.Δ. δεν θα πρέπει να θεωρηθεί τρίτος, ενόψει του ότι με βάση τις διατάξεις που διέπουν την αρμοδιότητά του αποτελεί ελεγκτική αρχή και θα πρέπει να θεωρηθεί οιονεί Εισαγγελέας της Δημόσιας Διοίκησης, ο οποίος δεσμεύεται από το απόρρητο.   

Α) Ήταν νόμιμη η ανακοίνωση των προσωπικών δεδομένων του προσφεύγοντος από τον Ι.Σ.Α στον Γ.Ε.Ε.Δ.; Αιτιολογήστε με βάση τις αρχές της νομιμότητας του άρθρου 5 του ΓΚΠΔ. 
Β) Εάν ναι, με ποια νομική βάση έπρεπε να γίνει η ανακοίνωση αυτή; 
Γ) Έπρεπε να είχε προηγηθεί η ενημέρωση του προσφεύγοντος πριν την ανακοίνωση των δεδομένων του από τον Ι.Σ.Α στον Γ.Ε.Δ.Δ; 
Δ) Στη συγκεκριμένη περίπτωση ο Γ.Ε.Δ.Δ. θεωρείται  τρίτος ή όχι; 
Ε) Υποθέστε ότι είστε μέλος στη σύνθεση της Αρχής Προστασίας Δεδομένων Προσωπικού Χαρακτήρα και εισηγητής/ήτρια στην υπό συζήτηση υπόθεση. Ποια η πρότασή σας σε σχέση με τον χειρισμό της καταγγελίας;

6) Επεξεργασία προσωπικών δεδομένων εργαζομένων 

Η εργοδότρια εταιρία Α, ως υπεύθυνος επεξεργασίας, ενημερώνει εγγράφως τους εργαζόμενους σε αυτή για την επεξεργασία των προσωπικών τους δεδομένων ζητώντας ταυτόχρονα και τη συγκατάθεσή τους για τη συγκεκριμένη επεξεργασία. Στο σχετικό κείμενο μεταξύ άλλων αναφέρονται και τα εξής:
 
i. η εταιρία θα τηρεί και θα επεξεργάζεται αρχεία με στοιχεία και προσωπικά δεδομένα του μισθωτού «στο πλαίσιο της σύμβασης εργασίας και για τις ανάγκες της σχέσης απασχόλησης και οργάνωσης της εργασίας»
ii. σκοπός της συλλογής και επεξεργασίας είναι «να καταστεί δυνατή η εκπλήρωση υποχρεώσεων απορρεουσών από την εργατική, ασφαλιστική, φορολογική, τελωνειακή, ευρωπαϊκή και λοιπή νομοθεσία και ευκολότερη η εκτέλεση της σύμβασης εργασίας»  
iii. «ο μισθωτός ειδικώς αποδέχεται ότι μη ευαίσθητα Προσωπικά Δεδομένα που τον αφορούν, θα διαβιβάζονται σε τρίτα πρόσωπα που παρέχουν υπηρεσίες τεχνικής υποστήριξης και φιλοξενίας βάσεων δεδομένων της Εταιρίας. Η διαβίβαση αυτή δεδομένων προς πρόσωπα που είναι εγκατεστημένα εκτός Ελλάδος είναι χρήσιμη, απαραίτητη και αναγκαία για λόγους που αφορούν στην απασχόληση του Μισθωτού...».
iv. η εταιρία παραχωρεί στον μισθωτό τον απαραίτητο ηλεκτρονικό εξοπλισμό ιδιοκτησίας της, προκειμένου να χρησιμοποιηθεί αποκλειστικά και μόνο για την εκτέλεση των καθηκόντων του και την εξυπηρέτηση των λειτουργικών και παραγωγικών αναγκών της επιχείρησης, απαγορευομένης ρητώς οποιασδήποτε άλλης χρήσης.
v. η εταιρία στο πλαίσιο άσκησης του διευθυντικού δικαιώματος «[...] δικαιούται να ελέγχει και να εξασφαλίζει ότι τα μέσα επικοινωνίας και ο ηλεκτρονικός εξοπλισμός χρησιμοποιούνται πράγματι για τον σκοπό για τον οποίο παραχωρούνται».
vi. «ο Μισθωτός συναινεί στον έλεγχο και παρακολούθηση από την Εταιρία των μέσων επικοινωνίας και του ηλεκτρονικού εξοπλισμού...των αποθηκευμένων στους Η/Υ της Εταιρίας πληροφοριών (συμπεριλαμβανομένων όλων των ηλεκτρονικά αποθηκευμένων δεδομένων), που θέτει στη διάθεση του Μισθωτού κατά τα ανωτέρω, προκειμένου, μεταξύ άλλων, να διασφαλίζεται ότι ο Μισθωτός συμμορφώνεται με τις συμβατικές του υποχρεώσεις...να αποτρέπεται ο κίνδυνος χρήσης του διαδικτύου...ή/και δολιοφθοράς των ηλεκτρονικών προγραμμάτων ή/και να διασφαλίζεται η συμμόρφωση, με εκ του νόμου υποχρεώσεις της Εταιρίας»
v. για τους σκοπούς εφαρμογής του ΓΚΠΔ «υπεύθυνος επεξεργασίας και εκτελών την επεξεργασία ορίζεται η  εταιρία A». 
vi. «Ήδη δια της υπογραφής της παρούσας ο Μισθωτός αναγνωρίζει ότι η συλλογή και των Προσωπικών Δεδομένων γίνεται για σκοπούς που συνδέονται άμεσα με τις ανάγκες της σχέσης απασχόλησης και οργάνωσης της εργασίας, καθώς επίσης και ότι τα Προσωπικά Δεδομένα που έθεσε υπόψη της Εταιρίας είναι συναφή και πρόσφορα στο πλαίσιο της σχέσης απασχόλησης και της οργάνωσης της εργασίας...»
vii. «Η ως άνω περιγραφόμενη επεξεργασία πραγματοποιείται δυνάμει της χορηγούμενης συγκατάθεσης από τον Μισθωτό».
viii. «η επεξεργασία αυτή εξάλλου είναι απαραίτητη (α) για την εκτέλεση της παρούσας σύμβασης μεταξύ του Μισθωτού και της Εταιρίας, (β) για τη συμμόρφωση με έννομες υποχρεώσεις της Εταιρίας, από την εργατική, ασφαλιστική, φορολογική, τελωνειακή, ευρωπαϊκή και λοιπή νομοθεσία και (γ) για σκοπούς έννομων συμφερόντων που επιδιώκει η εταιρία...».
 
Α) Είναι ορθή η επιλογή της συγκατάθεσης ως νομικής βάσης 1) για τη διαβίβαση δεδομένων εκτός Ελλάδας και 2) για τον έλεγχο και παρακολούθηση από την Εταιρία των μέσων επικοινωνίας και του ηλεκτρονικού εξοπλισμού που έχει διατεθεί στους εργαζόμενους; 

Β) Είναι νόμιμη η από μέρους των εργαζομένων αναγνώριση ότι τα παρεχόμενα από τους ίδιους δεδομένα προσωπικού χαρακτήρα προς την εταιρία «[...] συνδέονται άμεσα με τις ανάγκες της σχέσης απασχόλησης και οργάνωσης της εργασίας, καθώς επίσης και ότι τα Προσωπικά Δεδομένα που έθεσε υπόψη της Εταιρίας είναι συναφή και πρόσφορα στο πλαίσιο της σχέσης απασχόλησης και της οργάνωσης της εργασίας...»;

Γ) Είναι νόμιμη η εφαρμογή της συγκατάθεσης ως νομικής βάσης επεξεργασίας των δεδομένων για σκοπούς που συνδέονται άμεσα με τις ανάγκες της σχέσης απασχόλησης και οργάνωσης της εργασίας, για την εκπλήρωση των υποχρεώσεων της εταιρίας που απορρέουν από την εργατική, ασφαλιστική, φορολογική, τελωνειακή, ευρωπαϊκή και λοιπή νομοθεσία και ευκολότερη εκτέλεση της σύμβασης εργασίας και τρίτον, για την  επίτευξη των σκοπών εννόμων συμφερόντων που επιδιώκει η εταιρία, ανάμεσα στους οποίους συγκαταλέγεται η διαπίστωση και η διασφάλιση συμμόρφωσης των εργαζομένων με τις υποχρεώσεις που αναλαμβάνει με τη σύμβαση, και η λήψη κάθε μέτρου στο πλαίσιο άσκησης του διευθυντικού δικαιώματος;

7) Πρόσβαση σε στοιχεία συνυποψηφίων

O A, υποψήφιος στον διαγωνισμό που προκηρύχθηκε σύμφωνα με τον ν. 2643/1998 για πλήρωση μόνιμης  θέσεως στη κατηγορία Α.Μ.Ε.Α., και ο οποίος κρίθηκε επιλαχών για τη πλήρωση της θέσης, με αίτησή του προς τον ΟΑΕΔ, ζητά να του  κοινοποιηθούν α) η υπεύθυνη δήλωση και τα δικαιολογητικά του Β, συνυποψηφίου και επιτυχόντος στον πίνακα τοποθέτησης της Πρωτοβάθμιας Επιτροπής, β) αντίγραφο του αποσπάσματος του πρακτικού τοποθέτησης της Πρωτοβάθμιας Επιτροπής, καθώς και των μελών που το υπογράφουν, γ) τα πρακτικά και φωτοαντίγραφα αποσπασμάτων τα οποία δικαιολογούν τις αλλαγές των μορίων σε συγκεκριμένα άτομα από τους ενδεικτικούς πίνακες μοριοδότησης στους πρώτους πίνακες μοριοδότησης και την αλλαγή ατόμων από απορριπτέους στον πρώτο πίνακα λόγω έλλειψης ορθής απόδειξης τυπικών προσόντων στον πρώτο πίνακα σε επιτυχόντες και επιλαχόντες στον τελικό πίνακα και δ) αντίγραφα των αιτήσεων-υπευθύνων δηλώσεων και των δικαιολογητικών όλων των επιτυχόντων κι επιλαχόντων και τυχόν ενστάσεις που αυτοί κατέθεσαν. Τα ανωτέρω στοιχεία τα ζητά προκειμένου να ασκήσει ενδικοφανή προσφυγή κατά των οριστικών πινάκων επιτυχόντων - επιλαχόντων του διαγωνισμού ενώπιον της Δευτεροβάθμιας Επιτροπής του άρθρου 10 του ν. 2643/1998, στον αιτούμενο δε φάκελο του συνυποψηφίου του Β  περιέχονται εκτός από έγγραφα που περιλαμβάνουν απλά δεδομένα προσωπικού χαρακτήρα, τα οποία αποτέλεσαν τη βάση της αξιολόγησης και έγγραφα που αποκαλύπτουν και ευαίσθητα προσωπικά δεδομένα, όπως βεβαιώσεις αναπηρίας και βεβαιώσεις ανεργίας.

 Ποια από τα αιτούμενα στοιχεία μπορούν να του χορηγηθούν, με ποια νομική βάση και υπό ποιες προϋποθέσεις; 

8) Πρόσβαση τρίτου σε πειθαρχικό φάκελο για δικαστική χρήση

Η Α με αίτησή της προς τη Διεύθυνση Αστυνομικού προσωπικού του Αρχηγείου της Ελληνικής Αστυνομίας  ζητά να λάβει αντίγραφα του πειθαρχικού φακέλου, ήτοι πειθαρχικές αποφάσεις και πειθαρχικές ποινές που έχουν επιβληθεί στον εν διαστάσει σύζυγό της αστυνομικό, προκειμένου να τα χρησιμοποιήσει ενώπιον του Πλημμελειοδικείου Αθηνών, στο οποίο έχει κληθεί να καταθέσει ως μάρτυρας σε ποινική δίκη με κατηγορούμενο τον εν διαστάσει σύζυγό της.
 Είναι νόμιμη και σύμφωνη με τον ΓΚΠΔ η χορήγηση των αιτούμενων στοιχείων; Αιτιολογήστε σχετικά.